Zagreb, 21.04.2023.

SREDIŠNJI POSTUPAK LICENCIRANJA

 ZA NATJECATELJSKU 2023./24. GODINU

ZAVRŠEN U PRVOM STUPNJU

Hrvatski nogometni savez kao davatelj licence u prvom je stupnju završio Središnji postupak licenciranja klubova za natjecateljsku 2023./24. godinu. za UEFA klupska natjecanja, uključujući UEFA Ligu prvakinja, te natjecanja u HNL i u Prvoj NL.

Za sudjelovanje u UEFA klupskim natjecanjima (UEFA Ligi prvaka, UEFA Europa ligi i UEFA Europa konferencijskoj ligi), UEFA Ligi prvakinja, natjecanjima HNL (prvi stupanj) te Prve NL (drugi stupanj) tražitelj licence treba ispunjavati kriterije koji nose oznaku „A“ i „B“ iz šest skupina kriterija: *Sportski, Kriteriji nogometno-društvene odgovornosti, Infrastrukturni, Administracije i stručnog osoblja, Pravnih i Financijskih kriterija*, te za svako od prije spomenutih natjecanja dobiti odgovarajuću licencu, tj. UEFA Licencu, Licencu za UEFA Ligu prvakinja, odnosno Licencu za HNL i/ili Licencu za Prvu NL.

### U Središnjem postupku licenciranja klubova za natjecateljsku 2023./24. godinu primjenjuje se novi [Pravilnik o licenciranju i financijskoj održivosti klubova (izdanje prosinac 2022.)](https://hns-cff.hr/files/documents/27135/Pravilnik%20o%20licenciranju%20i%20financijskoj%20odr%C5%BEivosti%20klubova%20HNS-a_2022.pdf) (HNS Glasnik 61/2022. od 29.12.2022.), u daljnjem tekstu „*Pravilnik*“. Pravilnik također uključuje kriterije za licenciranje (ženskih) nogometnih klubova za natjecanje u UEFA Ligi prvakinja. Naime, od natjecateljske 2020./21. godine za sudjelovanje u UEFA Ligi prvakinja (UWCL) klubovi trebaju imati licencu izdanu od nacionalnog saveza.

Ispunjenje kriterija Pravilnika s oznakom „A“ i „B“ uvjet su za izdavanje licence. U slučaju neispunjenja kriterija s oznakom „B“ Tijela za licenciranje izdaju licencu, ali primatelju licence izriču kaznu ukora ili novčanu kaznu. Kriteriji s oznakom „C“ imaju status preporuke i primjer su dobre prakse.

U Središnjem postupku licenciranja sve osobe koje djeluju u ime Davatelja licence poštuju načela neovisnosti i jednakog postupanja prema svim tražiteljima, kao i načelo *povjerljivosti* svih podataka i informacija koje mu tijekom postupka licenciranja dostave tražitelji/primatelji licence. Procjene ispunjenja kriterija obavljaju se po procedurama opisanima *UEFA Pravilnikom o licenciranju i financijskoj održivosti klubova (izdanje 2022.), UEFA Pravilniku o licenciranju klubova za UEFA Ligu prvakinja (izdanje 2022.), UEFA Standardom kvalitete licenciranja klubova (izdanje 2022.) i Pravilnikom o licenciranju i financijskoj održivosti klubova HNS (izdanje 2022.).*

Rok za dostavu molbe za UEFA licencu, UEFA Ligu prvakinja, Licencu za HNL i Licencu za Prvu NL, te propisane dokumentacije bio je 31. siječnja 2023. godine, dok je rok za dostavu financijske dokumentacije bio 1. travnja 2023. To je i datum do kojeg su klubovi – tražitelji licence, između ostalog, trebali dokazati da su podmirili financijske obveze koje su dospjele do 28.02.2023. godine prema drugim nogometnim klubovima (djelatnosti transfera igrača, odnosno stjecanja / otuđivanja registracija igrača), prema zaposlenicima i državi (porezi i doprinosi za zaposlenike), te prema UEFA-i i davatelju licence – HNS-u.

Prije navedene obveze se ne smatraju dospjelima ako su do 31. ožujka 2023. bile plaćene, ili je s vjerovnikom zaključen pisani sporazum o odgodi plaćanja, ili su iste predmetom spora koji se vodi pred nadležnim nacionalnim ili međunarodnim nogometnim tijelima ili redovnim sudovima, a koji nije okončan pravomoćnom odlukom.

Odjel za licenciranje klubova HNS je tijekom Središnjeg postupka licenciranja u stalnoj pisanoj i usmenoj komunikaciji sa svim tražiteljima licence.

Po zaprimljenim molbama klubova – tražitelja licence i njihove dokumentacije, Odjel za licenciranje klubova HNS, odnosno svaki od stručnjaka za pojedinu skupinu kriterija, ocjenjivao ispnjavaju li tražitelji licence kriterije i druge uvjete za dobivanje licence propisane Pravilnikom.

Odjel za licenciranje HNS je prije podnošenja izvješća Komisiji za licenciranje HNS - tijelu 1. stupnja, svim tražiteljima licence dostavljao redovite i vrlo iscrpne povratne informacije o statusu ispunjenja kriterija i preporuke za uklanjanje nedostataka s dodatnim rokovima.

Komisija za licenciranje HNS obavila je procjenu ispunjenja kriterija na temelju dokumentacije, informacija i podataka koje su dostavili klubovi - tražitelji licence, ali i na osnovu drugih dostupnih relevantnih podataka i informacija, te temeljem Pravilnika donijela odluke o licencama:

|  |
| --- |
| **Izdane UEFA licence za 2023./24.** |
| **1** | **GNK DINAMO, Zagreb** |
| **2** | **HNK GORICA, Velika Gorica** |
| **3** | **HNK HAJDUK š.d.d., Split** |
| **4** | **NK ISTRA 1961 s.d.d., Pula** |
| **5** | **NK OSIJEK s.d.d., Osijek** |
| **6** | **HNK RIJEKA s.d.d., Rijeka** |
| **7** | **NK RUDEŠ, Zagreb** |
| **8** | **SNK SLAVEN, Koprivnica** |
| **9** | **NK VARAŽDIN, Varaždin** |

|  |  |
| --- | --- |
|  | **Izdane licence za HNL za 2023./24.** |
| **1** | **GNK DINAMO, Zagreb** |
| **2** | **HNK GORICA, Velika Gorica** |
| **3** | **HNK HAJDUK š.d.d., Split** |
| **4** | **NK ISTRA 1961 s.d.d., Pula** |
| **5** | **NK OSIJEK s.d.d., Osijek** |
| **6** | **HNK RIJEKA s.d.d., Rijeka** |
| **7** | **NK RUDEŠ, Zagreb** |
| **8** | **SNK SLAVEN, Koprivnica** |
| **9** | **NK VARAŽDIN, Varaždin** |

***\*Napomena: Licenca za HNL vrijedi i za natjecanje u Prvoj NL***

|  |  |
| --- | --- |
|  | **Izdane licence za Prvu NL za 2023./24.** |
| **1** | **NK BJELOVAR, Bjelovar** |
| **2** | **NK BSK, Bijelo Brdo**  |
| **3** | **NK CROATIA, Zmijavci** |
| **4** | **NK DUBRAVA Tim- Kabel, Zagreb** |
| **5** | **NK HRVACE, Hrvace** |
| **6** | **NK ISTRA 1961 s.d.d., Pula** |
| **7** | **NK JARUN, Zagreb** |
| **8** | **NK KUSTOŠIJA, Zagreb** |
| **9** | **NK MLADOST, Ždralovi** |
| **10** | **NK OPATIJA, Opatija** |
| **11** | **HNK ORIJENT, Rijeka** |
| **12** | **NK RUDEŠ, Zagreb** |
| **13** | **NK SESVETE, Sesvete** |
| **14** | **NK VARAŽDIN, Varaždin** |
| **15** | **NK ZRINSKI, Jurjevac** |

|  |  |
| --- | --- |
|  | **Licence za UEFA Ligu prvakinja 2023./24.**  |
|  | **U prvom stupnju nije izdana niti jedna Licenca za UEFA Ligu prvakinja.**  |
|  |  |

Pregled molbi za UEFA Licencu, UEFA Ligu prvakinja, Licencu za HNL i Licencu Prvu NL za natj. 2023./24. godinu







Na odluke Komisije za licenciranje HNS, klubovi kojima je odbijena molba za licencu(e) mogu podnijeti žalbu u roku od 8 dana od primitka odluke, odnosno najkasnije do 5. svibnja 2023. U žalbenom postupku mogu iznositi nove činjenice ili dokaze, kao i prijedloge novih dokaza.

Odluke o žalbama donosi tijelo 2. stupnja - Žalbeno tijelo za licenciranje HNS. Rok za donošenje konačnih odluka je 27. svibnja 2023.

Komisija za licenciranje HNS

 Odjel za licenciranje HNS